Stovky ľudí sa dnes zišli na proteste pred mestským úradom v Jakarte, aby vyjadrili podporu odchádzajúcemu kresťanskému guvernérovi hlavného mesta Indonézie, ktorého súd v utorok poslal na dva roky do väzenia za údajnú urážku islamu.
Tisíce ľudí sa v noci zhromaždili aj pred väznicou, do ktorej Basukiho Tjahaju Purnamu eskortovali priamo zo súdneho pojednávania. Prokuratúra preňho pôvodne požadovala iba ročné väzenie s dvojročným podmienečným odkladom.
Purnama, ktorý je kresťanom čínskeho pôvodu, prišiel o funkciu v aprílových voľbách, v ktorých ho porazil moslimský kandidát Anies Baswedan. Purnama na jeseň pred skupinou miestnych obyvateľov vyhlásil, že jeho volební súperi klamú, ak tvrdia, že Korán im zakazuje hlasovať za nemoslimského kandidáta. Video z jeho prejavu sa neskôr objavilo na internete a viedlo k demonštráciám moslimov požadujúcich jeho potrestanie.
Konzervatívni moslimovia, žiadajúci väzenie pre úradujúceho guvernéra, vo voľbách podporovali jeho hlavného rivala Baswedana.
Purnama, ktorý bol dovtedy jasným favoritom na znovuzvolenie, po obvineniach z rúhania začal v prieskumoch verejnej mienky výrazne strácať a napokon prehral i samotné voľby.